Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 627/11/4401	Komárno, 16.1.2012
EEČ : 2-30-5-2012

U Z N E S E N I E

Trestná vec:	obvinený XXXXX 
Prečin:	zločin ublíženia na zdraví v štádiu pokusu podľa § 14 odsek 1 k § 155 odsek 1, odsek 2 písmeno b) Trestného zákona s poukazom na § 139 odsek 1 písmeno f) Trestného zákona

Rozhodol: 	prokurátor Okresnej prokuratúry Komárno
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
- dňa 20. októbra 2011 v čase okolo 11.30 hod. v obci XXXXX v prijímacej kancelárii obecného úradu pritlačil kovové ihly vidiel k ľavej časti krku a hrudníka poškodeného XXXXX, ktorý je občanom s ťažkým zdravotným postihnutím, ktorým konaním boli ohrozené životne dôležité orgány poškodeného, pričom k dokonaniu skutku nedošlo vzhľadom na účinnú obranu poškodeného a za pomoci ďalších prítomných svedkov. 
Právna veta:
- nakoľko obvinený nebol v čase činu pre nepríčetnosť trestne zodpovedný.
Odôvodnenie:
Vyšetrovateľka Policajného zboru Okresného riaditeľstva Policajného zboru v Komárne, Odboru kriminálnej polície pod ČVS: XXXXX dňa 20. októbra 2011 postupom podľa § 206 odsek 1 Trestného poriadku vzniesla obvinenie XXXXX  pre zločin ublíženia na zdraví v štádiu pokusu podľa § 14 odsek 1 k § 155 odsek 1, odsek 2 písmeno b) Trestného zákona s poukazom na § 139 odsek 1 písmeno f) Trestného zákona na skutkovom základe tak, ako je uvedený vo  výrokovej časti tohto uznesenia. 
Na základe návrhu prokurátora Okresnej prokuratúry Komárno zo dňa 21. októbra 2011 bol obvinený XXXXX uznesením sudcu pre prípravné konanie Okresného súdu Komárno sp. zn. XXXXX  zo dňa 21. októbra 2011 podľa § 71 odsek 1 písmeno c) Trestného poriadku v spojení s uznesením Krajského súdu v Nitre sp. zn. XXXXX zo dňa 08. novembra 2011 vzatý do väzby. 
Zločinu ublíženia na zdraví podľa § 155 odsek 1, odsek 2 písmeno b) Trestného zákona sa dopustí ten, kto inému úmyselne spôsobí ťažkú ujmu na zdraví a čin spácha na chránenej osobe. Podľa ustanovenia § 139 odsek 1 písmeno f) Trestného zákona sa chránenou osobou rozumie chorá osoba. V zmysle ustanovenia § 127 odsek 6 Trestného zákona sa chorou osobou na účely tohto zákona rozumie osoba, ktorá v čase činu trpí fyzickou chorobou alebo duševnou chorobou, aj keď prechodnou, bez ohľadu na to, či je dočasne práceneschopná, ako aj osoba so zmenenou pracovnou schopnosťou, invalidná osoba alebo osoba s ťažkým zdravotným postihnutím, pričom intenzita takej choroby alebo postihnutia zodpovedá ťažkej ujme na zdraví.
Podľa § 14 odsek 1 Trestného zákona pokus trestného činu je konanie, ktoré bezprostredne smeruje k dokonaniu trestného činu, ktorého sa páchateľ dopustil v úmysle spáchať trestný čin, ak nedošlo k dokonaniu trestného činu. 
Dôkazmi vykonanými v rámci prípravného konania, najmä výsluchom poškodeného a svedkov XXXXX, XXXXX a XXXXX bolo dostatočne preukázané, že predmetný skutok sa stal, vykazuje zákonné znaky stíhaného trestného činu, a že z jeho spáchania je dôvodne podozrivý XXXXX. 
Vzhľadom na zistené pochybnosti o duševnom zdraví obvineného boli na základe príkazu sudcu pre prípravné konanie Okresného súdu Komárno do konania pribratí dvaja znalci z odboru zdravotníctvo a farmácia, odvetvie psychiatria, pričom zo záverov vypracovaného znaleckého posudku  vyplýva, že obvinený  XXXXX v čase spáchania činu kladenému mu za vinu  trpel organickou bludovou poruchou, ktorá duševná porucha spôsobila, že v čase spáchania skutku nevedel rozpoznať protiprávnosť svojho konania a jeho ovládacie schopnosti boli  vo výraznej miere znížené až vymiznuté. Obvinený pod vplyvom pretrvávajúcej duševnej poruchy v súčasnej dobe nie je schopný chápať zmysel trestného konania. Jeho pobyt na slobode je z psychiatrického hľadiska potencionálne nebezpečným, a preto znalci zhodne navrhli nariadenie ochranného psychiatrického liečenia. Nakoľko ústavnú formu liečenia obvinený absolvoval počas výkonu väzby, znalci odporúčali pokračovať v liečbe ambulantnou formou. 
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Z vyššie uvedených dôvodov bolo potrebné rozhodnúť tak, ako je to uvedené vo výrokovej časti tohto rozhodnutia.
V osobitnom konaní bude príslušnému súdu podaný návrh na nariadenie ochranného liečenia obvineného v zmysle § 73 odsek 1 Trestného zákona.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Puťoš
prokurátor